En colaboración coa Asociación AGRELAR e coa CMVMC de Sela (Arbo), participamos na organización de unha xornada de concienciación social sobre os impactos ambientais e sociais das Liñas de Alta Tensión. O evento desenvolverase o 12 de marzo, en Arbo, e contará coa presenza de investigadores, representantes dos movementos sociais e representantes políticos nos parlamentos portugués, español e europeo.
Trátase dun proxecto transnacional, promovido por Red Eléctrica Española e Rede Eléctrica Nacional, as operadoras española e portuguesa, para a construción de unha Liña de Alta Tensión de 400 kV entre Fontefría e Vila do Conde. A oposición social á esta Liña xustifícase en dous grandes ámbitos: o primeiro, por non estar socialmente xustificada: e segundo, por ter sido trazado o seu deseño sen ter en conta os efectos sociais e sanitarios sobre as persoas e as súas comunidades.
Non está socialmente xustificada porque a única razón obxectiva que as empresas poden colocar enriba da mesa é a de gañar diñeiro, a da mellora das súas contas de explotación. Efectivamente, dada a caída da demanda enerxética no ámbito industrial como consecuencia da crise, non existe posible “apagón enerxético”, nin grandes investimentos industriais que requiran desa nova interconexión.
En segundo lugar, as empresas non contemplaron a opción do soterramento da liña nos lugares onde está pasa sobre casas construídas e comunidades rurais, habendo alternativas suficientes e tecnicamente posibles para desenvolver esa infraestrutura se quixeran realizala.
Para manter esta loita social, comezada en 2013, para concienciar aínda máis á sociedade galega e portuguesa, e para transmitir aos poderes públicos que non se pode desenvolver un país sen ter en conta as necesidades reais da poboación e sen acometer os investimentos provocando o menor dano posíbel, organízase este evento. Comezará ás 16 horas, e contará coa participación de:
Helena Carmo. Activista do "Movimento Português Contra as Linhas de Alta Tensão”, animadora social e dirixente asociativa.
Pedro Costa Morata. Sociólogo, Enxeñeiro Telecomunicacións e Ecoloxista. Premio Nacional de Medio Ambiente 1998. Universidad Politécnica de Madrid
Jorge Teixeira. Arquitecto. Profesor do Instituto Politécnico de Viana do Castelo. Portugal
Carlos Eça. Presidente da Freguesía Messegães, Valadares e Sá (Monção. Portugal).
José Alonso Valado. Asociación de Afectados pola Liña de Alta Tensión Fontefría-Fronteira Portuguesa. Arbo (Galiza)
Pedro Manuel Bastos Rodrigues Soares. Deputado na Asembleia de Portugal, polo distrito de Braga no Bloco de Esquerdas. Presidente da “Comissão de Ambiente, Ordenamento do Território, Descentralização, Poder Local e Habitação” da Asembleia da República Portuguesa.
Lidia Senra Rodríguez. Eurodeputada da Alternativa Galega de Esquerda en Europa, adscrita ao Grupo Confederal da Esquerda Unitaria Europea/Esquerda Verde Nórdica
Alexandra Fernández Gómez. Deputada no Parlamento Español escollida na provincia de Pontevedra na candidatura de En Marea. Vocal da Comisión de Fomento do Parlamento Español.